陳季常靜庵
作者：釋道潜
朝代：宋

paragraphs: 龐公與少陵，不肯入州府。
畏人嫌其真，但喜歸茅宇。
先生豈其徒，與世亦齟齬。
年來作庵榜以靜，靜非對動默即語。
閉門謝客親荷鋤，秀甲珍芽春滿圃。
黄雞白酒厭妻孥，醉以詩書相媚娬。
况復家傳侍郎後，縹囊玉匣收奇古。
寶刀錯落走金蛇，至藥晶熒嘯鉛虎。
先生妙齡已絕人，放浪江湖棄簪組。
居閑自不減前烈，遇物陰施功不數。
我疑造物已收錄，富貴來尋君勿阻。
不然騎鶴扣玄關，跨躒松喬攀佛祖。